**Grundloven 1849**

[…]

Som udgangspunkt slog grundloven i de første paragraffer nogle helt grundlæggende demokratiske principper fast: At styreformen fra nu af var *indskrænket monarkisk*, dvs. at kongen skulle regere efter grundloven, altså et konstitutionelt monarki, og at magten skulle deles i tre. Her gik man som udgangspunkt efter den model for *magtens tredeling*, som den franske oplysningsfilosof Montesquieu havde udtænkt 100 år før med et skarpt skel mellem de tre magtinstanser lovgivende, udøvende og dømmende magt, så de tre instanser kunne holde hinanden i skak. Den lovgivende magt kom til at ligge hos kongen og Rigsdagen i forening, den udøvende magt hos kongen (i praksis: regeringens ansvarlige ministre) og den dømmende magt hos domstolene.

[…]

Man valgte i det nye demokratiske system at dele de folkevalgte i Rigsdagen op i to kamre med forskellige valgretsregler, som man også kender det fra fx England og USA: *Folketinget og Landstinget*.

Figur Den originale grundlov fra 1849

**Stemmeret og valgbarhed**

Stemmeretten til Folketinget blev i forhold til den tids europæiske standard meget vidtgående: Enhver uberygtet mand over 30 år med dansk indfødsret, som havde egen husstand, havde haft fast bopæl i sin valgkreds i et år og ikke havde modtaget fattighjælp, kunne stemme. Det var de samme, der kunne vælges som medlemmer til Folketinget i fire år, her skulle man dog kun være 25 år. I daglig tale hed det sig, at alle havde stemmeret, undtagen "de 7 f'er": Fruentimmere, folkehold, fattige, fallenter, forbrydere, fremmede og fjolser. Det vil sige: Kvinder, tjenestefolk, og mænd der havde modtaget fattighjælp, var gået fallit, havde været straffet, ikke havde indfødsret eller som var umyndiggjort af psykiske årsager. I alt havde under 15% af befolkningen stemmeret.

[…]

[Red. Valgreglerne til Landstinget var endnu strengere og] udelukkede langt de fleste almindelige mennesker fra at sidde i Landstinget, som man blev valgt til for otte år ad gangen. Det var altså tydeligt, at man her ønskede kun at have landets elite siddende, så de kunne fungere som en *konservativ garanti* i det nye demokrati, når nye love skulle vedtages.

Ud over valgretsbestemmelserne var noget af det vigtigste i grundloven, at de *borgerlige frihedsrettigheder* blev sikret. Dette var igen inspireret af oplysningsfilosoffernes tanker om, hvilke rettigheder alle mennesker burde have, og i dag kender vi dem udmærket og forbinder dem netop med det særlige ved at leve i et frit demokrati: Religionsfrihed, trykkefrihed, ytringsfrihed, foreningsfrihed, forsamlingsfrihed, sikring af ejendomsrettens ukrænkelighed, ret til grundlovsforhør inden 24 timer, og desuden ret til offentlig hjælp, når man ikke kan forsørge sig selv, og ret til gratis skolegang.